સામાન્યતઃ ભક્તો ભગવાનના દર્શનાર્થે મંદિરમાં જતા હોય છે, પણ અષાઢી બીજે ભગવાન જગન્નાથજી ખુદ તેમના ભાઇબહેન સાથે રથમાં બેસીને નગરજનોના ખબરઅંતર જાણવા રથમાં બેસીને નીકળે છે. જગન્નાથજી મંદિરમાં સમગ્ર રથયાત્રા મહોત્સવ દસ દિવસનો ઉજવાય છે. આ સમયગાળામાં લાખો શ્રદ્ધાળુઓ પુરી પહોંચે છે, અને રથયાત્રામાં રંગેચંગે સામેલ થાય છે. આ દિવસે ભગવાન કૃષ્ણ, ભાઇ બલરામ અને બહેન સુભદ્રાને અલગ અલગ રથોમાં બેસાડી ગુંડીયા મંદિરમાં લાવવામાં આવે છે. એવું મનાય છે કે જગન્નાથ રથયાત્રા દરમિયાન ભગવાન અહીં નવ દિવસ સુધી રહે છે. શ્રી જગન્નાથજીની રથયાત્રાનું પુણ્ય ૧૦૦ યજ્ઞ બરાબર માનવામાં આવે છે. રથયાત્રા દરમિયાન ભક્તોને સીધા પોતાના ભગવાન સુધી પહોંચવાનો અવસર સાંપડે છે. આ દસ દિવસીય મહોત્સવની તૈયારીના ગણેશ અક્ષયતૃતીયાથી થાય છે. અક્ષયતૃતીયાએ રથોના નિર્માણનો પ્રારંભ થાય છે. ઘણાં ભક્તો તો આખો મહિનો ધાર્મિક અનુષ્ઠાન કરે છે. જગન્નાથ પુરીની જગપ્રસિદ્ધ યાત્રા પછી બીજા ક્રમે અમદાવાદની રથયાત્રાનું સ્થાન આવે છે. આ વર્ષે અમદાવાદમાં ૧૪૧મી રથયાત્રા યોજાશે.